**Senioru lietu padomes sēdes**

**PROTOKOLS NR.16**

Rīgā, 2019.gada 8.maijā

Skolas ielā 28, 2.korpusa 3.stāva zālē plkst. 14:00

***Vada:***R.Petraviča, labklājības ministre

***Piedalās:***

|  |  |
| --- | --- |
| Biedrības „Rīgas aktīvo senioru alianse” valdes locekle  Biedrības „Rīgas aktīvo senioru alianse” mācību centra vadītāja  Biedrības “Latvijas Pensionāru Federācija” pensiju komisijas vadītājs  Biedrības “Latvijas Pensionāru Federācija” pārstāve  Biedrības “Latvijas Pensionāru Federācija” priekšsēdētāja vietniece  Biedrības „LATVIJAS SENIORU KOPIENU APVIENĪBA” valdes priekšsēdētāja  Biedrības „LATVIJAS SENIORU KOPIENU APVIENĪBA” valdes locekle  Veselības ministrijas Veselības aprūpes departamenta Veselības aprūpes organizācijas nodaļas vadītāja  Vides aizsardzības un reģionālās attīstības ministrijas Pašvaldību departamenta Pašvaldību attīstības nodaļas vecākā konsultante  Kultūras ministrijas Kultūrpolitikas departamenta Arhīvu, bibliotēku un muzeju nodaļas vadītāja | S.Beikerte  L.Marcinkēviča  J.Felsbergs  L.Fjodorova  S.Krecere  A.Babāne  L.Kalnāja  I.Būmane  M.Brunava  A.Jirgensone |
|  |  |

***Pieaicinātās personas:***

|  |  |
| --- | --- |
| Biedrības “Kuldīgas Senioru skola” locekle  Labklājības ministrijas Sociālās apdrošināšanas departamenta direktore  Labklājības ministrijas Sociālā apdrošināšanas departamenta vecākā eksperte | R.Orlova  S.Stabiņa  D.Trušinska |

**Protokolē:** I.Salmane, Labklājības ministrijas Sociālās apdrošināšanas departamenta vecākā eksperte

**Darba kārtībā:**

1. Sēdes atklāšana un darba kārtības apstiprināšana.

*Ziņotājs: labklājības ministre R.Petraviča*

1. Aktualitātes pensiju jomā.

*Ziņotājs: Labklājības ministrija*

1. Senioru skolas pieredze.

*Ziņotājs: Kuldīgas Senioru skolas pārstāve Ruta Orlova*

1. Citi jautājumi.
2. **Sēdes atklāšana un darba kārtības apstiprināšana.**

Senioru lietu padomes (turpmāk - padome) vadītāja labklājības ministre **R.Petraviča** atklāj padomes sēdi un iepazīstina padomes dalībniekus ar darba kārtības jautājumiem. **Ministre** īsumā pastāsta par plāniem pensiju paaugstināšanai un pārskatīšanai nākamajam gadam, uzsverot, ka pensiju jautājums ir prioritārs nākamā gada budžetā. Plānots paaugstināt minimālo pensiju, celt valsts sociālā nodrošinājuma pabalsta apmēru, personām ar I grupas invaliditāti paaugstināt piemērojamo koeficientu no 1,3 uz 1,4. Šī gada oktobrī indeksēs arī pensiju piemaksas par apdrošināšanas stāžu līdz 1996.gadam, un indeksācija būs apjomīgāka tieši tiem, kam ir liels darba stāžs.

Biedrības “Latvijas Pensionāru Federācija” pārstāvis **J.Felsbergs** pauž viedokli, ka ir nepieciešams ieviest iztikas minimuma grozu un noteikt minimālo ienākumu līmeni tādā apmērā, lai pensionāri varētu izdzīvot. Uz šo jautājumu biedrība “Latvijas Pensionāru Federācija” jau vērsusi uzmanību iepriekš.

**Ministre** informē, ka darbs ir uzsākts un Labklājības ministrija ir sagatavojusi politikas plānošanas dokumentu “Plāns minimālo ienākumu līmeņa pilnveidošanai 2020.-2021.gadam”, kas 2019.gada 9.maijā tika izsludināts Valsts sekretāru sanāksmē un šobrīd norit starpinstitūciju saskaņošanas process.

**J.Felsbergs** vaicā: kāds ir ekonomiskais pamatojums plānotajam sociālā nodrošinājuma pabalsta apmēram 99 *eiro*? Ministrijas pārstāvji skaidro, ka minimālā ienākuma līmeņa apmērs nosakāms robežās, kādās to var īstenot. Plānotajam nepieciešami papildu ~ 27 milj. *eiro* valsts budžeta līdzekļu. Minimālā ienākuma līmeņa aprēķiniem pamatā ir Centrālās statistikas pārvaldes dati – procenti no ienākumu mediānas.

**J.Felsberga** ieskatā ministrija ekonomisko pamatojumu neizskaidro.

**J.Felsbergs** ierosina, ka, ja minimālais līmenis būs ap 100 *eiro,* tas jāsaista kopā ar pašvaldību palīdzību.

Biedrības „Rīgas aktīvo senioru alianse” valdes locekle **S.Beikerte** izsaka priekšlikumu izstrādāt valsts programmu, kas katram senioram pienāktos, ņemot vērā katra individuālo apdrošināšanas stāžu, nomaksātos nodokļus, sociālos apstākļus un citus aspektus. Biedrības „Rīgas aktīvo senioru alianse” pārstāve ir pārliecināta, ja izstrādātu šādu programma, pārrunātu to Saeimā un piešķirtu šādai senioru valsts programmai likuma spēku, tā būtu virzība uz priekšu ar visiem nesakārtotajiem jautājumiem.

**S.Beikerte** interesējas, kur pazudis projekts par zobu protezēšanu senioriem.

**Ministre** skaidro, ka šis projekts, kuru bija plānots uzsākt 2019.gadā, ir atlikts uz nedaudz vēlāku laiku, jo Rīgas Stradiņa universitāte pašreiz to nevar īstenot dēļ remonta. Šo jautājumu pārrunās arī š.g. 29.maijā, tiekoties ar Rīgas Stradiņa universitātes rektoru.

1. **Aktualitātes pensiju jomā.**

Par aktualitātēm pensiju jomā sēdes vadītāja **R.Petraviča** dod vārdu Labklājības ministrijas pārstāvei Sociālās apdrošināšanas departamenta vecākajai ekspertei **D.Trušinskai**. **D.Trušinska** prezentē faktisko situāciju skaitļos par vecuma pensijas saņēmēju skaitu, vidējo apmēru, vidējo vecumu, kā arī pastāsta par pensiju indeksāciju, indeksācijas izmaiņām no 1996.gada līdz 2019.gadam.

Labklājības ministrijas pārstāve informē par vairākiem piemaksu pie pensijas par katru apdrošināšanas stāža gadu, kas uzkrāts līdz 1995.gada 31.decembrim, piešķiršanas un piemaksu apmēra pārskatīšanas variantiem.

**D.Trušinska** stāsta klātesošajiem par izmaiņām 2019.gadā:

* pārdzīvojušais laulātais, kas arī ir pensijas saņēmējs, 12 mēnešus saņem pabalstu 50 procentu apmērā no mirušā laulātā pensijas, ieskaitot pie tās piešķirto piemaksu par apdrošināšanas stāžu līdz 1995.gada 31.decembrim.Šī norma attiecināma uz gadījumiem, kad pensijas saņēmēja nāve iestājusies pēc 2019.gada 1.janvāra;
* apbedīšanas pabalstu izmaksā mirušā divu pensiju apmērā, ieskaitot pie tās piešķirto piemaksu par apdrošināšanas stāžu līdz 1995.gada 31.decembrim. Šī norma attiecas uz gadījumiem, kad pensijas saņēmēja nāve iestājusies pēc 2019.gada 1.janvāra;
* vecuma pensijām ar 45 un vairāk gadu lielu apdrošināšanas stāžu oktobra pensiju indeksācijā piemēro 80 procentus (70 procentu vietā) no apdrošināšanas iemaksu algu summas reālā pieauguma procentiem;
* piemaksas apmēru par vienu apdrošināšanas stāža gadu, kas uzkrāts līdz 1995.gada 31.decembrim, oktobrī pārskata, ņemot vērā faktisko patēriņa cenu indeksu un 50 procentus no apdrošināšanas iemaksu algu summas reālā pieauguma procentiem.

*Labklājības ministrijas* *prezentācija pievienota protokola pielikumā Nr.1.*

**Ministre** aicina padomes sēdes dalībniekus izteikties.

Biedrības “Latvijas Pensionāru Federācija” pārstāve **L.Fjodorova** pauž viedokli, ka ļoti būtisks ir jautājums par nekustāmā īpašuma nodokli.

**Ministre** skaidro, ka šis jautājums ir ierakstīts Valdības rīcības plānā un noteikti tiks aktualizēts.

Biedrības „Rīgas aktīvo senioru alianse” pārstāve **L.Marcinkēviča** uzskata, ka joprojām ir paaugstināms pensiju neapliekamais minimums.

**J.Felsbergs** informē, ka, ja 2018.gadā prognozējamais nabadzības riska slieksnis ir 404 euro, Latvijā šobrīd 78.5% pensionāri saņem pensijas (t.sk., ar piemaksu), kuras ir zemākas par nabadzības riska slieksni. Vēl sliktāka situācija ir Latgales reģionā.

1. **Senioru skolas pieredze.**

Vārds tiek dots biedrības “Kuldīgas Senioru skola” pārstāvei **R.Orlovai** pastāstīt par pieredzi Kuldīgas Senioru skolas darbībā. **R.Orlova** sniedz klātesošajiem informāciju par labo praksi, aktivitātēm, izaicinājumiem, pozitīvajiem piemēriem biedrības darbībā. Senioru skolas darbības mērķis ir mazināt problēmas, ar kādām Latvijā saskaras vecāka gadagājuma cilvēki – diskrimināciju, nevērīgu un skeptisku attieksmi –, kā arī palīdzēt senioriem celt pašapziņu un dzīves kvalitāti.

*R.Orlovas prezentācija pievienota protokola pielikumā Nr.2.*

**R.Petraviča** pateicas par dalīšanos pieredzē.

**L.Marcinkēviča** papildina, ka Rīgā tuvākajā laikā būs Senioru māja un ierosina šajā mājā kopīgi veidot centru, kur varētu savstarpēji sadarboties.

1. **Citi jautājumi.**

**J.Felsbergs** aicina:

1. pirms padomes sēdēm izsūtīt elektroniski skatāmos dokumentus,

2. uz padomes sēdēm pieaicināt sociālos zinātniekus.

**Ministre** noslēdz sēdi plkst. 15:20.

Padomes priekšsēdētāja R.Petraviča

Protokolēja I.Salmane